**Monipuolinen arviointi**

Arvioinnin muodoista tiedottaminen

oppilaille ja huoltajalle heti lukuvuoden alussa: mitä tänä lukuvuonna tulisi oppia ja mitä odotetaan.

Arvioinnin tulee antaa riittävästi ja riittävän usein tietoa oppilaalle ja huoltajalle oppilaan koulutyön edistymisestä, työskentelystä, käyttäytymisestä sekä tavoitteista.

Arviointia on kaikissa vuorovaikutustilanteissa:

osa on tietoista palautetta, osa on tiedostamattomia viestejä.

Lukuvuoden aikana annettavat todistukset ovat vain osa oppilaan arviointia.

Jatkuvan arvioinnin tarkoituksena on tukea oppilaan kehitystä itsensä tuntevaksi ja hyväksyväksi ihmiseksi. Arvioinnin tulee olla yksilöllistä, **oikeudenmukaista, reilua ja monipuolista**.

Arvioinnissa tulee olla yksilöllisen arvioinnin ohella yhteisöllisen arvioinnin elementtejä.

Avoimessa oppimisilmapiirissä oppilas voi ilmaista ajatuksiaan ja tunteitaan pelkäämättä, että tulee nolatuksi. Oppilaan tulisi kokea koulussa, että hänestä **välitetään ja että häntä tuetaan ja kannustetaan**. Tämä lisää oppilaan turvallisuuden tunnetta ja itsearvostusta.

Arvioinnin tulee olla **motivoivaa ja innostavaa**. Myönteiset arviointikokemukset tuovat voimaantumisen kokemuksen, mikä kannustaa oppilasta oppimiseen ja pitää yllä opiskelumotivaatiota.

Tärkeää ovat monipuoliset, oppilaskeskeiset ja yhteistoiminnalliset työtavat ja arviointikäytänteet, missä **jokainen** kokee itsensä arvokkaaksi ja saa tarvitsemaansa tukea ja apua niin opettajilta kuin opiskelutovereiltaan.

Arviointi ja siihen perustuva palautteen antaminen toteutetaan **osana päivittäistä opetusta ja työskentelyä**. Edellyttää opettajilta vuorovaikutusta oppilaiden kanssa sekä oppimisprosessiin liittyvää havainnointia.

Oppilaiden tulee hahmottaa

•Mitä heidän on tarkoitus oppia

•Mitä he ovat jo oppineet

•Miten he voivat edistää omaa oppimistaan ja parantaa suoriutumistaan

Oppimisen kautta oppilas alkaa luoda käsitystä itsestään oppijana: **millainen minä olen, miten minua arvostetaan**. Saamansa palautteen ja arvioinnin perusteella oppilas rakentaa minäkuvaansa.

Kun oppilas kohtaa ensimmäisenä päivänä opettajansa, hän on heti arvioinnin kohteena. Oppilas käyttäytyy ja toimii tietyllä tavalla, ja opettaja alkaa muodostaa hänestä käsitystä. Ensimmäisinä kouluviikkoina tehdään lähtötasoon liittyviä testauksia, keskustellaan oppilaan ja huoltajan kanssa, havainnoidaan luokkatyöskentelyä ja vapaita sosiaalisia tilanteita, käyttäytymistä ja sosiaalisten suhteiden muotoutumista. Arviointia tapahtuu kaiken aikaa: oppitunneilla luokassa, liikuntasalissa, ruokailussa, välitunneilla, päivänavauksissa, kokeissa, testeissä, arviointikeskusteluissa jne. Näissä tilanteissa opettaja antaa monenlaista palautetta oppilaalle. Opettaja viestittää sanoilla, eleillä ja kehon kielellä, mitä hän kulloinkin oppilaasta ja tämän toiminnastaan ajattelee. Aikuinen arvioi oppilasta mielessään, mutta antaa myös tietoisia ja tiedostamattomia signaaleja oppilaalle. Näiden palautteiden kautta oppilas alkaa muodostaa itsestään käsitystä oppijana.

Kun arvioinnin tehtäväksi nähdään kokonaisvaltaisen oppimisen edistäminen eli yksilön minäkäsityksen – itsearvostuksen, itsetuntemuksen ja itseluottamuksen - tukeminen, täytyy jokaisen opettajan pohtia, miten hänen käyttämänsä arviointikäytänteet tukevat näitä minäkäsityksen osa-alueita.

Millä tavalla annan palautetta, mikä tukee oppilaan kasvua ja kehitystä, pitää yllä motivaatiota opiskeluun sekä tukee oppilaan realistisen käsityksen muodostumista itsestään oppijana?

Oppilaan tulee saada mahdollisimman paljon täsmällistä ja yksityiskohtaista palautetta edistymisestään. Oppilaan tulee tarkasti tietää, mitä häneltä odotetaan. Myös huoltajan tulee tietää, mitä oppilaalta odotetaan, jotta kotona voidaan tukea oppilaan koulutyötä.

**Myönteiset ja kuvailevat arvioinnit** lisäävät itsearvostusta. Kielteisen palautteen tulee olla rakentavaa, mahdollisimman yksityiskohtaista ja oppilaan oppimista tukevaa. Sen tulee kohdistua vain suorituksiin, ei oppilaan persoonallisuuteen.

Jokaisen oppilaan suorituksissa on myös myönteisiä puolia, joiden kautta voidaan rakentaa tavoitteita niille osa-alueille, joilla oppilas tarvitsee eniten tukea ja kannustusta. Myös huoltajan on hyvä kuulla oppilaan edistyminen myönteisessä ja kannustavassa hengessä. Kun kaikki kolme osapuolta, oppilas, opettaja ja huoltaja näkevät asiat realistisesti, oppilas kokee turvallisuutta ja kokee, että **hänestä välitetään aidosti**.

**Realistisen, kannustavan ja oppilasta tukevan** palautteen kautta oppilaan itseluottamus vahvistuu. Itseluottamus vahvistuu myös onnistumisen kokemuksista. Onnistumisen kokemukset syntyvät hyväksyvässä ja avoimessa ilmapiirissä.

Opettajan tulisi antaa oppilaalle palautetta, miten tämä on suoriutunut annetuista tehtävistä, miten osallistuu opetukseen ja miten käyttäytyy erilaisissa koulun tilanteissa.

Tärkeää ottaa huomioon oppilaiden erilaiset tavat oppia ja työskennellä

Lievätkin oppimisvaikeudet ja oppilaiden mahdollisesti puutteellinen opetuskielen/ suomen kielen/ruotsin kielen taito tulee ottaa huomioon arviointi- ja näyttötilanteita suunniteltaessa

Arvioinnin avulla opettaja ohjaa oppilasta tiedostamaan omaa ajatteluaan ja toimintaansa ja auttaa oppilasta ymmärtämään oppimistaan.

Oppilaan tulisi arvioinnin kautta kokea, että hänen kanssaan työskentelevät aikuiset ovat hänen tukenaan ja kannustavat häntä opiskelussa.

Opettajan tulisi antaa oppilaille suullista palautetta myös tavallisissa luokkatilanteissa. Jos suullinen palaute annetaan kaikkien kuullen, niin sen tulisi ehdottomasti olla myönteistä. Mahdollinen kielteinen palaute tulee antaa oppilaalle kahden kesken.

Opettaja voi päivän päätteeksi kätellä oppilaat ja kertoa jokaiselle, miten päivä on sujunut. Tällöinkin jokaiselle voi aina sanoa jotain myönteistä ja rakentavaa.

Opettajan on myös syytä tarkkailla omaa kehon kieltään ja intonaatiotaan suullista palautetta antaessaan. Oppilaat vaistoavat ja ymmärtävät helposti, jos edellä mainittu on negatiivista tai ironista.

**Onnistumisen kokemukset ovat tärkeitä, mutta myös epäonnistumiset ovat osa oppimisprosessia**

**Arviointivihko- tai kansio, portfolio. JKL: tulossa myös sähköinen portfolio ☺** Oppilaalla on käytössään arviointivihko- tai kansio, mihin kiinnitetään oman työn suunnitelmat, itsearvioinnit, mahdolliset testit, kokeet, esseet ja muut arvioinnissa käsiteltävät dokumentit.

Oppilas työstää opiskelunsa ajan kasvun kansiota tai portfoliota, jota käytetään arviointikeskusteluissa arvioinnin välineenä.

**Vertaisarviointi: oppilas oppilaalle**

Kun luokassa on avoin ja myönteinen ilmapiiri, niin oppilastoverit voivat antaa vertaispalautetta toisilleen. Vertaisarviointi voi olla suullista tai kirjallista. Oppilastoveri voi arvioida kaveria esimerkiksi lukutaidosta, parityöstä, vihkotyöstä, tarinoista, kuvataiteen töistä, pulpetin siisteydestä jne.Vertaispalautteen antamista tulee opettaa, harjoitella ja ohjata. Oppilaita ohjataan antamaan myönteistä sekä rakentavaa palautetta kaverille.

**Ryhmäarviointi itsearviointitaitojen harjoittajana**

Ryhmäarviointi voi olla suullista tai kirjallista. Ryhmäarviointia voidaan suorittaa ryhmätöiden ja projektien jälkeen: miten onnistuimme, miten ryhmämme toimi, mitä opimme, miten työskentelymme sujui, mikä ei sujunut ja miksi, mitä pitäisi tehdä seuraavalla kerralla toisin jne.Työpari voi antaa myös toisilleen vertaisarviointia.

**Itsearviointitaitojen** kehittymisen myötä oppilas oppii tiedostamaan omaa oppimistaan ja oppimiselle asetettuja tavoitteita ja säätelemään oppimisprosessiaan.  Tämä edellyttää säännöllisen palautteen antamista oppilaalle hänen työskentelystään. Alkuopetusikäisillä itsearviointi on enemmänkin oppilaan tuntemuksia ja kokemuksia siitä, mitkä asiat koulussa ovat mukavia ja helppoja, mitkä tuntuvat hankalilta ja onko asioita, mitkä huolestuttavat häntä. Koulun oppiaineista tai tilanteista piirrettyjä kuvien avulla oppilas kertoo koulutyöstään ja kokemuksistaan. Arviointikeskustelussa huoltajan, oppilaan ja opettajan välillä syntyy aitoa keskustelua eivätkä aikuiset puhu keskenään, vaan oppilaasta tulee subjekti.

Oppilaan arviointi ja luokan/ ryhmän itsearviointi muodostavat kokonaisuuden: molemmilla on oma tehtävänsä, mutta myös yhteisvastuullinen ote. Lisäksi on tärkeää avoin, luottamuksellinen dialogi oppilaan huoltajien kanssa!

**Huoltajien sitouttaminen oppilaan koulutyöhön**

Huoltajille annetaankin tehtäviä lastensa koulutyön tukemiseen. Näiden tehtävien avulla huoltajat ovat enemmän tietoisia oman lapsensa koulutyöstä ja sen edistymisestä. Arviointitilanteissa on helpompi käsitellä asioita, kun huoltaja tietää asioista enemmän.

* ”Vanhempien läksyt”: oppilas haastattelee huoltajaa, huoltaja täyttää opettajan lähettämän kyselyn, huoltajaa on pyydetty lukemaan oppilaan lukuläksy ääneen oppilaalle jne.
* Oppilaan läksyistä kyseleminen: Opettaja voi pyytää huoltajia kyselemään kotiläksyistä keskeisiä asioita, koska kotitehtävien tarkoitus on tukea ja vahvistaa koulussa opittua.
* Matematiikan tehtävien tarkistaminen: vanhempia voidaan pyytää tarkastamaan oppilaiden matematiikan kotitehtäviä, jos heillä on aikaa. Koulussa opettaja kysyy keneltä ei ole tarkastettu. Kotitehtävien tarkastamiseen menee näin vähemmän aikaa.
* Lukuläksyn, ympäristö- ja luonnontiedon läksyn jne. kuunteleminen ja kontrollointi: Oppilailla on nk. lukuvihkot, joihin huoltaja merkitsee, että on kuunnellut ko. läksyn. Vihkoon voi myös kommentoida lukemisen sujuvuutta ja eläytymistä tekstiin.
* Koetehtävien läpikäyminen: Huoltajaa pyydetään käymään oppilaan kanssa yhdessä läpi palautettu koe ja sen tehtävät. Tällöin huoltajakin havaitsee, mitkä asiat on opittu ja mitkä ei.
* Ohjeet kokeeseen valmistautumisesta: Opettajan on hyvä lähettää koteihin tiedote, missä ohjataan kokeeseen valmistautumiseen.

Lähteet

OPH

Vitikka Erja

Huurinainen-Kosunen Anja , lehtori, Viikin normaalikoulu